**Se, hvor nu Jesus træder**

**1**

Se, hvor nu Jesus træder  
hen til den morderstad,  
enddog man ham bereder  
så grumt et blodebad.

**2**

Enddog med Guddoms-øje  
sit fængsel, kors og nød  
forud han skuer nøje,  
ja, ser sin visse død.

**3**

Dog vil han fri i sinde  
mod sine fjender gå;  
han ved, han skal dem binde  
og evig sejer få.

**4**

Her er han, som vil løse  
hver syndebunden træl;  
her er han, som vil øse  
trøst i hver bange sjæl.

**5**

Her er han, som vil favne  
dig med sin kærlighed;  
her er han, som vil gavne  
dig med sin blodig sved.

**6**

Her er han, som vil bære   
en tornekrans for dig,  
her er han, som skal være  
din drot evindelig.

**7**

O Jesus, gid jeg kunne,  
som jeg så gerne vil,  
dig ære nogenlunde,  
hjælp du mig selv dertil!

**8**

Jeg gerne mine klæder  
vil for dig lægge ned,  
jeg med i flokken træder,  
som er til tak bered.

**9**

Jeg bær' og mine palmer  
til ærens konge frem;  
jeg sjunger mine salmer,  
o Jesus, hør dog dem!

**10**

Vort hosianna klinge!  
Du ærens konge, gak  
vor død at undertvinge  
og hav så evig tak!

Matt 21,1-9

Thomas Kingo 1689. J.P. Mynster 1845.

***Forstå salmen***

Hvad var det for en by?

Grumt: væmmeligt

Hans ”øje” kan se ind i fremtiden, - *forud*

Visse: sikre

Han er ikke bange for sine fjender. Han er fri.

Hvordan overvinder han sine fjender?

Hvordan bliver man fri, når man har dårlig samvittighed?

Hvordan trøster man en anden?

At være elsket af venner, søskende og forældre er det allerbedste, der findes.

… at ofre sig for andre er kærlighed!

Hvad er det for en tornekrone?

Drot betyder konge

Palmesøndag lagde folk deres kapper på vejen ligesom en ”rød løber” foran Jesus, når han kom ridende på æslet

… og folk skar palmegrene af træerne og lagde dem på vejen

… og folk råbte ”hurra” – hosianna!

Målet med det hele var at Jesus skulle vinde og besejre døden – opstandelsen fra de døde

Det fejrer kirken påskedag